དགུ་རོང་རྒྱལ་སྲས།
དགུང་གྲངས་བརྒྱད་ཅུ་གྱ་སྟོད་ཙམ་ལ་སོན་སྐབས་བདག་ཅག་གི་སྐྱབས་རྗེ་བླ་མ་པདྨ་སྐལ་བཟང་རིན་པོ་ཆེ་ལས་དཔལ་སྤྲུལ་ཚིག་གསུམ་གནད་བརྡེག་དང༌། འདོད་འཇོའི་བུམ་བཟང་གི་སྨིན་དབང་གིས་མཚོན་དབང་ལུང་མང་པོ་གསན། དེ་བཞིན་མཁན་ཆེན་བླ་མ་པདྨ་ཚེ་དབང་རིན་པོ་ཆེ་ཆེད་དུ་བྲག་ཁུང་སྣ་དགུ་རོང་དགོན་པར་སྤྱན་དྲངས་ཏེ། བླ་སྤྲུལ་སྔགས་བཙུན་སོགས་འདུས་པ་མང་པོ་ལ་སྒྱུ་འཕྲུལ་གསང་སྙིང་དང་ཁྲིད་ཡིག་ཡེ་ཤེས་བླ་མ་རྒྱབ་ཆོས་དང་བཅས་གསུང་སྐབས་རྗེ་ཉིད་ཚོགས་གྲྭལ་དུ་རྒྱུན་བཞུགས་མཛད་ནས་གསན་པ་དང༌། ཕར་མཁན་ཆེན་མཆོག་ལ་འཇམ་དཔལ་གྱི་ཆོས་སྐོར་དུ་མའི་དབང་ལུང་ཕུལ་བས་མཚོན་རྗེ་ཉིད་ཀྱིས་སྐུ་ཚེ་གང་པོར་ཐོས་བསམ་ཉམས་བཞེས་ལ་གཙིགས་སུ་འཛིན་ཞིང༌། གཞན་མཚོ་སྔོན་ཕྱོགས་ཀྱི་བླ་སྤྲུལ་ཀུན་ལའང་རྒྱལ་བསྟན་ལུང་རྟོགས་ཀྱི་བསྟན་པ་བཤད་དང་སྒྲུབ་པས་སྤེལ་བར་ཁོ་ནར་གདམས། དེ་ལྟར་གསན་ཞིང་ཐོས་པའི་ཆོས་རྣམས་གོ་ཡུལ་དཔེ་ཐོག་ཏུ་མ་ལུས་པར་ཉམས་ལེན་སྲང་ལ་རྒྱུན་དུ་གཞལ་བར་མཛད་པ་སྟེ། རྗེ་ཉིད་ཀྱི་གསུང་ལས། རང་གིས་ཉིན་མཚན་དུས་དྲུག་ཏུ་ཆོས་འཇིག་རྟེན་གྱི་བྱ་བ་གང་ཞིག་བསྒྲུབས་ཀྱང་བྱ་བ་དེའི་འགོ་རྩོམ་སྐབས་སྦྱོར་བ་སེམས་བསྐྱེད་དམ་པའི་རྩིས་ལས་འདས་མ་མྱོང༌། བྱ་བ་དེ་དངོས་སུ་སྒྲུབ་སྐབས་དངོས་གཞི་དམིགས་མེད་དམ་པས་རྒྱས་བཏབ་ཅིང༌། མཇུག་བསྡུ་སྐབས་རྗེས་བསྔོ་བ་དམ་པས་རྩིས་མ་ཟིན་པ་མེད་ཅེས་གསུངས་པས་མཚོན་གང་འདུལ་གྱི་མཛད་སྤྱོད་ཐམས་ཅད་སྨོན་དང་འཇུག་པའི་བདག་ཉིད་རྒྱལ་སྲས་བྱང་ཆུབ་སེམས་དཔའི་ལམ་བཟང་ལས་ནམ་ཡང་འདའ་བར་མི་སྲིད་པ་དང༌། ཐོག་མར་སྐུ་ན་ཕྲ་དུས་མཚོ་སྔོན་བར་དམ་དབྱིངས་རིག་ནས་བཅད་རྒྱ་དམ་པོར་བཞུགས་ཏེ་རྫོགས་པ་ཆེན་པོའི་སྔོན་འགྲོ་འབུམ་ལྔ་བསགས་སྦྱང་མཛད་ཅིང༌། བླ་མའི་རྣལ་འབྱོར་སྐབས་རྨི་ལམ་འོད་གསལ་གྱི་སྣང་ཆར་གཏེར་སྟོན་བསོད་རྒྱལ་རིན་པོ་ཆེས་ཞལ་གཟིགས་པས་ལུས་སེམས་ལ་བདེ་སྟོང་བརྗོད་མི་ཤེས་པའི་ཚོར་བས་ཁྱབ་ཅིང་རྟོགས་པའི་ཡེ་ཤེས་ལ་བོགས་ཐོན། དགུང་ལོ་བཅུ་དགུ་ནས་སྙིང་ཐིག་རྩ་གསུམ། མི་ཕམ་འཇམ་དཔལ་ཞི་དྲག་གི་སྒོམ་བཟླས། གཏེར་སྟོན་བསོད་རྒྱལ་གྱི་ཆོས་སྐོར་བཅས་ཀྱི་བསྙེན་སྒྲུབ་དང༌། རྫོགས་ཆེན་ཁྲེགས་ཆོད་ཐོད་རྒལ་གྱི་ཉམས་བཞེས་ལ་གནད་དུ་བསྣུན་པའི་བཅད་རྒྱ་དམ་མཚམས་ལ་ཐེངས་མང་བཞུགས་ཤིང༌། དེ་དག་གི་སྐབས་སུ་ལས་བཞིའི་ཕྲིན་ལས་ལ་མངའ་དབང་འབྱོར་བའི་རྟགས་དང་ཉམས་རྟོགས་སྒོམ་བྱུང་གི་ཡེ་ཤེས་དབྱར་མཚོ་རྒྱས་པ་ལྟར་བྱུང་ཚུལ། ཞལ་གསུང་ལྟ་བའི་ཉམས་མགུར་ལས། ཨེ་མ་ཧོ། ཕ་མཆོག་བླ་མ་དགྱེས་འཛུམ་བཞད་ལྡན་པར། །མདོ་མེད་རྒན་པོ་དགྱེས་པའི་གླུ་ཞིག་འབུལ། །ཕྱི་ནང་སེམས་ཀྱི་གཞལ་ཡས་ཁང་བཟང་དུ། །སེམས་ཉིད་འོད་གསལ་གདན་གསུམ་ཆ་ལག་རྫོགས། །ཞི་ཁྲོའི་ལྷ་ཚོགས་གསལ་བའི་སྤྱན་སྔ་རུ། །ཉམས་སྣང་རྩལ་སྦྱང་རྒྱང་གླུའི་མཆོད་པ་འབུལ། །སྣང་སྟོང་ལྷ་སྐུའི་རོལ་གར་བསྒྱུར་བའི་སྐུ། །གྲག་སྟོང་འཛབ་དབྱངས་དྲུག་འགྱུར་གླུ་དབྱངས་དངོས། །རིག་སྟོང་འཇམ་དཔལ་གཞོན་ནུའི་དབྱིངས་སུ་གྲོལ། །གནས་ལུགས་འདུ་འབྲལ་མེད་པའི་ཀློང་དུ་བསྡུ། །རང་རྩལ་འགགས་མེད་ལྷ་སྐུའི་སྣང་ཞེན་ཡལ། །རྒན་པོ་དགྱེས་པའི་བསྐྱེད་རིམ་རྒྱང་གླུ་ཡིན། །ལུས་སྣང་སྟོང་པ་ལྷ་སྐུའི་འཇའ་གུར་དབུས། །རྩ་འདབ་འཁོར་ལོ་མཚོན་མདངས་སྣ་ལྔས་བཀླུབས། །དབྱིངས་ཡེ་ཡབ་ཡུམ་གསལ་བའི་མཁའ་ཀློང་དུ། །རླུང་གཡོས་དབྱིངས་རིག་རྡོ་རྗེ་བཟླས་པའི་གཤིས། །གཉུག་དོན་ཤེས་རབ་གཟུངས་མའི་དབྱིངས་ཆེན་པོར། །གསང་བའི་པད་མོ་བཟུང་འཛིན་རྩ་བྲལ་ཡང༌། །བདེ་དགས་མྱོས་པའི་རོལ་རྩལ་འབུམ་སྤྲོ་བ། །རྒན་པོ་དགྱེས་པའི་རྩ་རླུང་རྒྱང་གླུ་ཡིན། །མ་བཅོས་རང་བྱུང་སེམས་ཉིད་སྐུ་གསུམ་གར། །འཁོར་འདས་དག་མཉམ་ཆེན་པོ་རོ་གཅིག་ངང༌། །དབྱིངས་རིག་འགྱུར་མེད་ཐིག་ལེ་ཆེན་པོ་རུ། །འོད་གསལ་ཉམས་སྣང་ཨེ་དབྱིངས་གནད་ལ་གཟིར། །ཆོས་སྐུའི་དགོངས་ཀློང་གདོད་མའི་ངང་ཉིད་ལས། །ཆོས་ཉིད་འདུ་འབྲལ་མེད་པའི་རྩལ་སྦྱོང་བ། །རྒན་པོ་དགྱེས་པའི་ཉམས་ལེན་རྒྱང་གླུ་ཡིན། །སྦྱོར་བ་སེམས་བསྐྱེད་གསེར་འགྱུར་རྩི་ཡིས་བཀླུབས། །དངོས་གཞི་དམིགས་མེད་ཉི་ཟླའི་དཀྱིལ་འཁོར་གསལ། །རྗེས་ལ་བསྔོ་བ་རྡོ་རྗེ་རྒྱ་ཡིས་ཐེབས། །སྒོ་གསུམ་བྱ་བྱེད་དམ་པ་གསུམ་གྱིས་ཟིན། །བླ་མ་སངས་རྒྱས་དངོས་ཀྱི་ཞབས་པད་ཟིན། །གདམས་ཟབ་ཚེ་གཅིག་གྲོལ་བའི་བདུད་རྩིས་མྱོས། །དོན་གཉིས་ལྷུན་གྲུབ་ཚེ་ཆོས་མཐར་ཕྱིན་པ། །རྒན་པོའི་སེམས་གཏམ་རྒྱང་གླུ་བླངས་པ་ཡིན། །ཞེས་གསུངས་པ་ལྟར་རོ། །